“ደቡብ ሱዳን ለግብፅ ወታደራዊ ማዕከል ሰጠች የሚለው ወሬ ውሸትና የሚያበሳጭ ነው” -አምባሳደር ጀምስ ፒታ ሞርጋን በኢትዮጵያ የደቡብ ሱዳን አምባሳደር
አዲስ አበባ፡- ሰሞኑን ደቡብ ሱዳን ለካይሮ ወታደራዊ ጣቢያ ሰጠች በሚል የሚናፈሰው ወሬ ፍጹም የተሳሳተ እና አስቀያሚ ዓላማ የያዘ መሆኑን  በኢትዮጵያ የደቡብ ሱዳን አምባሳደር ተናገሩ፡፡ አምባሳደሩ ጄምስ ፒታ ሞርጋን ትናንት ለኢትዮጵያ ሄራልድ ጋዜጣ እንደገለፁት፤  ደቡብ ሱዳን ለሌሎች አገራት መሬት አትሰጥም፤ በተለይም የኢትዮጵያን ጥቅም የሚጎዳ ተግባር አትፈጽምም፡፡ ይህ ወሬ የተነዛው በኢትዮጵያና በደቡብ ሱዳን መካከል ልዩነት ለመፍጠር በሚጥሩ አካላት ነው ያሉት አምባሳደሩ፤ እነዚህ ሃይሎች ደቡብ ሱዳን እንደዚህ ያሉ ነገሮች እንዲከሰቱ እንደማትፈቅድ ሊገነዘቡ ይገባል ብለዋል፡፡ ኢትዮጵያውያን እንደዚህ ዓይነቱን ወሬ በቁም ነገር መውሰድ የለባቸውም ያሉት አምባሳደሩ ፣  በሁለቱ ሀገራት መካከል ያለው ትስስር ጠንካራ እንደሆነ አስታውቀዋል። ኢትዮጵያውያኖች ደቡብ ሱዳን ወንድም  እና የአንድ ማህበረሰብ አካል  መሆናቸውን በሚገባ ያውቃሉም  ሲሉም ተናግረዋል፡፡ “ከዚህ የሐሰት ዜና በስተጀርባ ያለው ዓላማ ትኩረትን በማግኘት  ድጋፍ ማሰባሰብ  ነው ያሉት አምባሳደር ጀምስ፤ እነዚህ ሰዎች የሰላም ጠላቶች ናቸው ብለዋል፡፡ እንዲህ አይነት የተዛቡ ወሬዎችን ወደጎን በመተው በሁለቱ አገራት መካከል ያለው የቆየ ወዳጅነትና ትብብር ተጠናክሮ ሊቀጥል እንደሚገባም አመልክተዋል፡፡ የኢትዮጵያ ህዝብ  ለማህበራዊ ሚዲያ ውሸቶች ጆሮ መስጠት የለበትም ያሉት አምባሳደሩ፤ እንዲህ አይነት ወሬዎችን መስማት የሚያበሳጭ ነው ሲሉም ተናግረዋል፡፡አዲስ ዘመን ግንቦት 28/2012 በጋዜጣው ሪፖርተር